इंदौर। इंदौर की कंपनी प्रतिभा सिंटेक्स लिमिटेड पर पायरेटेड सॉफ्टवेयर का उपयोग कर अमेरिकी कंपनियों से प्रतिस्पर्धी लाभ कमाने के आरोप में 1लाख डॉलर (करीब 66 लाख) का जुर्माना कैलिफोर्निया सुपीरियर कोर्ट ने किया है। प्रतिभा सिंटेक्स एक माह के अंदर जुर्माने की राशि भरने को तैयार हो गई है।
कंपनी ने बिना लायसेंस फीस चुकाए एक साफ्टवेयर प्रोग्राम का उपयोग किया था, जो बौद्धिक चोरी की श्रेणी में आता है। इंदौर स्थित कंपनी के मुख्यालय में जब अधिकारियों से इस बारे में पूछा गया तो उन्होंने कंपनी पर जुर्माना लगने और एक माह में राशि अदा करने की पुष्टि की है।
फैसले में यह कहा अटॉर्नी जनरल ने
कैलिफोर्निया के अटॉर्नी जनरल कामाला हैरिस ने अपने फैसले में कहा, प्रतिभा सिंटेक्स द्वारा गैरकानूनी तरीके से किए जा रहे व्यापार के चलते कैलिफार्निया की गारमेंट कंपनियों को काफी नुकसान हुआ है। इतना ही नहीं आरोपी कंपनी ने अमेरिकी सॉफ्टवेयर कंपनियों की नए प्रोग्राम डेवलप करने की क्षमता को भी प्रभावित किया है। पूरी दुनिया में व्यापार करने वाली कंपनी को स्टेट ऑफ कैलिफोर्निया प्रतिस्पर्धी लाभ कमाने के लिए गलत तरीकों के उपयोग करने का जिम्मेदार मानती है।
यह है कंपनी पर आरोप
2013 में प्रतिभा सिंटेक्स पर सॉफ्टवेयर के लिए लायसेंस फीस नहीं चुकाने का आरोप लगा। कंपनी ने एडोब, माइक्रोसॉफ्ट और अन्य कंपनियों के पाइरेटेड सॉफ्टवेयर का इस्तेमाल कर कपड़े बनाने, बेचने और निर्यात के क्षेत्र में प्रतिस्पर्धी लाभ कमाया।
यह काम करती है कंपनी
- प्रतिभा सिंटेक्स लिमिटेड वालमार्ट सहित कई नामी कंपनियों को कपड़े का निर्यात करती है।
- कंपनी की स्थापना 1997 में हुई थी, 1999 से कंपनी ने ऑर्गेनिक फार्मिंग के बिजनेस में हाथ आजमाया।
- वर्तमान में कंपनी देश के चार राज्यों के 30 हजार किसानों को ऑर्गेनिक फार्मिंग के सिखने में मदद कर रही है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva